Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2000/24/ΕΚ με στόχο την κατάρτιση ενός ειδικού προγράμματος δράσης της ΕΤΕ με στόχο την εμπέδωση και την εμβάθυνση της τελωνειακής ένωσης ΕΚ-Τουρκίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. ΙΣΤΟΡΙΚΟ

1. Το Συμβούλιο εξέδωσε στις 23 Δεκεμβρίου 1963 την απόφαση 64/732/ΕΟΚ για τη σύναψη συμφωνίας σύνδεσης μεταξύ της ΕΟΚ και της Τουρκίας [1] ("η συμφωνία της Άγκυρας") με στόχο την αμοιβαία απελευθέρωση του εμπορίου και τη δημιουργία μιας τελωνειακής ένωσης. Το συμπληρωματικό πρωτόκολλο που άρχισε να ισχύει την 1η Ιανουαρίου 1973 και απετέλεσε παράρτημα της συμφωνίας σύνδεσης [2] ορίζει τους όρους, τα μέτρα και τα χρονοδιαγράμματα για την σταδιακή δημιουργία της τελωνειακής ένωσης σε τρεις φάσεις εντός διαστήματος 22 ετών.

[1] ΕΕ 217, 29/12/1964 σ. 3685 και επόμενες.

[2] ΕΕ L 293 της 29/12/1972, σ. 4.

2. Στις 6 Μαρτίου 1995 το Συμβούλιο ενέκρινε ένα συνολικό πακέτο μέτρων για την ανάπτυξη των μελλοντικών σχέσεων με τη Τουρκία, το οποίο εκτός του γενικού πολιτικού πλαισίου περιελάμβανε το σχέδιο απόφασης του συμβουλίου σύνδεσης ΕΚ-Τουρκίας σχετικά με την υλοποίηση της τελικής φάσης της τελωνειακής ένωσης (βλέπε σημείο 4 παρακάτω) καθώς και μια σχετική κοινοτική δήλωση που αφορά την χρηματοοικονομική συνεργασία.

Η δήλωση σχετικά με την χρηματοοικονομική συνεργασία κατέληγε στο συμπέρασμα ότι, προκειμένου να προσαρμοστεί ο βιομηχανικός της τομέας στη νέα ανταγωνιστική κατάσταση που δημιουργήθηκε με την τελωνειακή ένωση και να βελτιωθεί η σύνδεση της υποδομής της με την ΕΕ, "η Κοινότητα θα επαναλάβει την χρηματοοικονομική συνεργασία της με την Τουρκία πριν την έναρξη της ισχύος της τελωνειακής ένωσης και θα λάβει μιαν απόφαση κατά το πρώτο εξάμηνο του 1995 σχετικά με τις λεπτομερείς ρυθμίσεις προς το σκοπό αυτό". Στη συνέχεια της δήλωσης επισημαινόταν ότι η επανάληψη της χρηματοοικονομικής συνεργασίας με την Τουρκία θα βασίζεται, εκτός των άλλων, στα ακόλουθα στοιχεία:

- στους σημαντικούς δημοσιονομικούς πόρους που θα διατεθούν για τη συνεργασία με τη Τουρκία επί μία περίοδο πέντε ετών που θα αρχίσει το 1996,

- στη συνέχιση της πρόσβασης σε δάνεια ΕΤΕ στο πλαίσιο της οριζόντιας μεσογειακής πολιτικής 1992-1996 για τη χρηματοδότηση έργων υποδομής στους τομείς του περιβάλλοντος, της ενέργειας, των μεταφορών και των τηλεπικοινωνιών [3],

[3] Κανονισμός του Συμβουλίου αριθ. 1763/92 της 29ης Ιουνίου 1992, ΕΕ L 181 της 01/07/1992, σ.5.

- στα πρόσθετα δάνεια ΕΤΕ επί περίοδο πέντε ετών που θα αρχίσει το 1996, προκειμένου να βελτιωθεί η ανταγωνιστικότητα της τουρκικής οικονομίας μετά την έναρξη της ισχύος της τελωνειακής ένωσης,

- στις διευκολύνσεις χρηματοδότησης (δημοσιονομικοί πόροι καθώς και δάνεια ΕΤΕ) που θα διαθέτει η Κοινότητα από το 1996 για όλες τις μεσογειακές χώρες (MEDA).

3. Στη συνέχεια, στις 25 Ιουλίου 1995, η Επιτροπή, βάσει της παραπάνω δήλωσης, υπέβαλε μια πρόταση για έναν κανονισμό του Συμβουλίου σχετικά με την εφαρμογή ενός ειδικού μέτρου χρηματοδοτικής συνεργασίας με την Τουρκία που αφορά τη χορήγηση ποσού 375 εκατ. ECU προκειμένου να ενισχυθεί η προσπάθεια της Τουρκίας για τη βελτίωση της κοινωνικής και οικονομικής της υποδομής στην τελική φάση της δημιουργίας της τελωνειακής ένωσης [4].

[4] COM(95)389 τελικό της 25/07/1995, ΕΕ C 271, 17/10/1995, σ. 12.

Με την ίδια πρόταση η Επιτροπή κάλεσε το Συμβούλιο να εγκρίνει μία ειδική δανειοδοτική διευκόλυνση ΕΤΕ για την ενίσχυση της ανταγωνιστικότητας της τουρκικής οικονομίας μετά την έναρξη της ισχύος της τελωνειακής ένωσης. Η πρόταση δεν αναφέρει ένα συγκεκριμένο ποσό γι' αυτή την ειδική δράση. Ετέθη όμως στο πλαίσιο του συμβουλίου σύνδεσης της 6ης Μαρτίου 1995 ένα ανώτατο όριο ύψους 750 εκατ. ECU για περίοδο πέντε ετών.

Ο επιδιωκόμενος στόχος ήταν η έγκαιρη έγκριση των δύο διευκολύνσεων ενόψει της συνεδρίασης του συμβουλίου σύνδεσης τον Οκτώβριο του 1995. Η πρόταση της Επιτροπής πάντως συνάντησε σημαντικές δυσκολίες κατά την νομοθετική διαδικασία και η νομική βάση δεν εγκρίθηκε από το Συμβούλιο. Για το λόγο αυτό οι δύο αυτές διευκολύνσεις καθώς και η ειδική δράση της ΕΤΕ δεν μπόρεσαν να εφαρμοστούν.

4. Στις 22 Δεκεμβρίου 1995 το συμβούλιο σύνδεσης ΕΚ-Τουρκίας εξέδωσε την απόφαση αριθ. 1/95 σχετικά με την υλοποίηση της τελικής φάσης της τελωνειακής ένωσης [5]. Η απόφαση αυτή, η οποία περιλαμβάνει αμοιβαίες και ισοδύναμες υποχρεώσεις, ορίζει τους κανόνες για την υλοποίηση της τελικής φάσης της τελωνειακής ένωσης. Μετά την έγκρισή της από το Κοινοβούλιο στις 13 Δεκεμβρίου 1995 η τελωνειακή ένωση άρχισε να ισχύει από τις 31 Δεκεμβρίου 1995.

[5] Απόφαση 96/142/ΕΚ, ΕΕ L 35, 13/02/1996, σ. 1.

5. Με την έναρξη της ισχύος της τελωνειακής ένωσης η Τουρκία κατήργησε τους τελωνειακούς δασμούς και τις ισοδύναμες επιβαρύνσεις καθώς και τους ποσοτικούς και ισοδύναμους περιορισμούς όσον αφορά τις εισαγωγές βιομηχανικών προϊόντων από την Κοινότητα. Υιοθέτησε εξάλλου και ένα μεγάλο μέρος του κοινοτικού κεκτημένου, συγκεκριμένα στους τομείς των τελωνείων, της εμπορικής πολιτικής, του ανταγωνισμού και της προστασίας της πνευματικής, της βιομηχανικής και της εμπορικής ιδιοκτησίας. Η Τουρκία είναι υποχρεωμένη εξάλλου να ενσωματώσει στη δική της έννομη τάξη ολόκληρη την κοινοτική νομοθεσία σχετικά με την άρση των τεχνικών εμποδίων στο εμπόριο μέχρι τις 31 Δεκεμβρίου 2000.

Η τελωνειακή ένωση, η οποία αφορά το 90% των διμερών εμπορικών συναλλαγών, έχει ωφελήσει οικονομικά τόσο την ΕΕ όσο και την Τουρκία. Οι εμπορικές συναλλαγές ανάμεσα στην ΕΕ και στην Τουρκία από τότε που άρχισε να ισχύει η τελωνειακή ένωση έχουν αυξηθεί σημαντικά, από 23,9 δις. EUR το 1995 σε 31,5 δις. EUR το 1999. Το ποσοστό των εισαγωγών της ΕΕ στην Τουρκία αυξήθηκε από 49% το 1995 σε 53% το 1999. Το ονομαστικό εμπορικό πλεόνασμα της ΕΕ με την Τουρκία αυξήθηκε ελαφρώς από 4,9 δις. EUR το 1995 σε 6,2 δις. EUR το 1999. Μία από τις σημαντικές επιπτώσεις της τελωνειακής ένωσης κατά την περίοδο 1995- 1999 ήταν ο αναπροσανατολισμός των τουρκικών εισαγωγών από τις τρίτες χώρες προς την ΕΕ.

6. Το Ευρωπαϊκό Συμβούλιο του Λουξεμβούργου που έγινε στις 12 και 13 Δεκεμβρίου 1997 επιβεβαίωσε την επιλεξιμότητα της Τουρκίας για την προσχώρησή της στην Ευρωπαϊκή Ένωση. Ζήτησε μάλιστα την ανάπτυξη μιας στρατηγικής προκειμένου να προετοιμάσει την Τουρκία για την προσχώρηση φέρνοντάς την πιο κοντά στην Ευρωπαϊκή Ένωση σε όλους τους τομείς.

Στις 4 Μαρτίου 1998 η Επιτροπή ενέκρινε την "Ευρωπαϊκή στρατηγική για την Τουρκία" [6], η οποία συνίσταται σε ένα πρόγραμμα εργασίας για την εμπέδωση και την εμβάθυνση της τελωνειακής ένωσης καθώς και για την επιτάχυνση της συνεργασίας σε άλλους τομείς που θεωρούνται σημαντικοί για την περαιτέρω ανάπτυξη των σχέσεων με την Τουρκία. Η στρατηγική συνίσταται κυρίως στην προώθηση της βιομηχανικής συνεργασίας και στις επενδύσεις περιλαμβανομένων και των επενδύσεων των ΜΜΕ, στην αμοιβαία βελτίωση της πρόσβασης στις προτιμησιακές αγορές πρωτογενών γεωργικών προϊόντων, στη σύναψη προτιμησιακών συμφωνιών για την απελευθέρωση των υπηρεσιών, στο αμοιβαίο άνοιγμα των αγορών για τις κρατικές προμήθειες, στην εναρμόνιση της τουρκικής τηλεπικοινωνιακής νομοθεσίας με την κοινοτική, στην προσέγγιση της περιβαλλοντικής νομοθεσίας και τέλος στην καθιέρωση ενός μακροοικονομικού διαλόγου για την περαιτέρω απελευθέρωση της κίνησης των κεφαλαίων.

[6] COM(1998)124 τελικό της 04/03/1998.

Το Ευρωπαϊκό Συμβούλιο του Κάρντιφ που έγινε στις 15 και 16 Ιουνίου 1998 ενέκρινε αυτή τη στρατηγική και συμφώνησε ότι στο σύνολό της αποτελεί μία ικανοποιητική βάση για την ανάπτυξη και την εξέλιξη των σχέσεων ανάμεσα στην Ευρωπαϊκή Ένωση και στην Τουρκία. Κάλεσε μάλιστα την Επιτροπή να συνεχίσει αυτή τη στρατηγική και να υποβάλει τις αναγκαίες προτάσεις για την αποτελεσματική εφαρμογή της. Το Ευρωπαϊκό Συμβούλιο επεσήμανε ότι η ευρωπαϊκή στρατηγική προϋποθέτει χρηματοδοτική στήριξη και ότι η πρόθεση της Επιτροπής είναι να μελετήσει τρόπους και μέσα για την υποστήριξη της υλοποίησης αυτής της στρατηγικής και να υποβάλει τις κατάλληλες προτάσεις προς το σκοπό αυτό.

7. Το Ευρωπαϊκό Συμβούλιο που έγινε στο Ελσίνκι στις 10 και 11 Δεκεμβρίου 1999 χαρακτήρισε την Τουρκία ως υποψήφια για προσχώρηση στην ΕΕ χώρα. Η Τουρκία έχει ενταχθεί σε μια προενταξιακή στρατηγική υπό τους ίδιους όρους με τις άλλες υποψήφιες χώρες. Ένα πλαίσιο εταιρικών σχέσεων, που θα καθορίζει τις προτεραιότητες της Τουρκίας, πρόκειται να εγκριθεί για πρώτη φορά το Νοέμβριο του 2000.

8. Η τελωνειακή ένωση εξακολουθεί να αποτελεί τη ραχοκοκαλιά των σχέσεων ανάμεσα στην ΕΕ και στην Τουρκία προς όφελος και των δύο μερών. Η χρηματοδοτική συνεργασία σχετικά με την τελωνειακή ένωση ανέρχεται προς το παρόν σε 15 εκατ. EUR για την περίοδο 2000-2002 [7]. Σύμφωνα με την ευρωπαϊκή στρατηγική για την Τουρκία και το νέο καθεστώς της Τουρκίας ως υποψήφιας χώρας μετά το Ευρωπαϊκό Συμβούλιο που έγινε στο Ελσίνκι τον Δεκέμβριο του 1999, η Επιτροπή απεφάσισε να υποβάλει στο Συμβούλιο και στο Κοινοβούλιο μια πρόταση για την κατάρτιση ενός ειδικού προγράμματος δράσης για την εμπέδωση και την εμβάθυνση της τελωνειακής ένωσης ΕΚ-Τουρκίας σε αντικατάσταση της πρότασης για μια ειδική δράση ΕΤΕ που είχε γίνει το 1995.

[7] Κανονισμός του Συμβουλίου (ΕΚ) αριθ. 764/2000 της 10ης Απριλίου 2000, ΕΕ L 094, 14/04/2000 σ. 6.

II. Η ΠΡΟΤΑΣΗ

9. Η παρούσα ανακοίνωση περιλαμβάνει μια πρόταση της Επιτροπής για την τροποποίηση της γενικής εξωτερικής χρηματοδοτικής εντολής της ΕΤΕ η οποία προβλέπεται από την απόφαση 2000/24/ΕΚ με στόχο την κατάρτιση ενός ειδικού προγράμματος δράσης ΕΤΕ κόστους 450 εκατ. EUR για την περίοδο 2000-2004 με στόχο την εμπέδωση και την εμβάθυνση της τελωνειακής ένωσης με την Τουρκία.

10. Η πρόταση αυτή αντικαθιστά την πρόταση για μια ειδική δράση ΕΤΕ με στόχο την ενίσχυση της ανταγωνιστικότητας της τουρκικής οικονομίας, που έγινε στο πλαίσιο της ανακοίνωσης της Επιτροπής αριθ. 389 της 25ης Ιουλίου 1995 (βλέπε σημείο 3 παραπάνω) η οποία δεν εγκρίθηκε από το Συμβούλιο. Η πρόταση αυτή δεν προέβλεπε κάποιο ποσό γι' αυτή την ειδική δράση. Εντούτοις, το ανώτατο ποσό που προέβλεπε η δήλωση του συμβουλίου σύνδεσης της 6ης Μαρτίου 1995 σχετικά με την επανάληψη της χρηματοδοτικής συνεργασίας με την Τουρκία ανερχόταν σε 750 εκατ. ECU για περίοδο πέντε ετών.

Το συμβούλιο διοικητών της ΕΤΕ ενέκρινε στις 4 Ιανουαρίου 2000, μετά από σύσταση του συμβουλίου των διευθυντών στις 24 Νοεμβρίου 1999, την επέκταση της επονομαζόμενης "προενταξιακής διευκόλυνσης" για τη χορήγηση δανείων από τους ίδιους πόρους της τράπεζας στις υπό προσχώρηση χώρες μέχρι το ποσό των 8,5 δις. EUR για μία περίοδο 3½ ετών από τον Ιανουάριο του 2000. Για την προενταξιακή διευκόλυνση δεν προβλέπεται κοινοτική εγγύηση. Η επιλεξιμότητά της περιορίζεται προς το παρόν στις χώρες οι οποίες ήταν υποψήφιες για ένταξη τον καιρό που έγινε η σύσταση του συμβουλίου των διευθυντών της τράπεζας προς το συμβούλιο των διοικητών της. Μετά το Ευρωπαϊκό Συμβούλιο του Ελσίνκι αναμένεται ότι η ΕΤΕ θα υποβάλλει μια πρόταση προς τους διοικητές της ούτως ώστε να θεωρηθεί η Τουρκία ως επιλέξιμη για τη λήψη δανείων στο πλαίσιο της προενταξιακής διευκόλυνσης.

Η προενταξιακή διευκόλυνση δεν προβλέπει κανενός είδους ποσοστά ή μερίδια ανά χώρα. Τα δάνεια χορηγούνται με βάση τα συνήθη κριτήρια της τράπεζας στα οποία περιλαμβάνονται και οι συνήθεις απαιτήσεις ασφάλειας της τράπεζας και οι σχετικές αποφάσεις λαμβάνονται μόνο με βάση τον πιστωτικό κίνδυνο. Πιστεύεται πάντως ότι το συνολικό ποσό ύψους 450 εκατ. EUR της διευκόλυνσης που προβλέπεται από την παρούσα πρόταση καθώς και ο δανεισμός στο πλαίσιο της προενταξιακής διευκόλυνσης θα καλύψει τη δέσμευση της ΕΕ όσον αφορά τα ειδικά δάνεια ΕΤΕ προς την Τουρκία στο πλαίσιο της τελωνειακής ένωσης το 1995.

11. Λαμβανομένης υπόψη της ανταγωνιστικής κατάστασης στην Ευρωπαϊκή Ένωση η παρούσα διευκόλυνση, σύμφωνα με τους στόχους της πρότασης του 1995, αναμένεται ότι θα ενισχύσει:

- τις επενδύσεις για τη βελτίωση της ανταγωνιστικότητας της τουρκικής βιομηχανίας και ειδικά των ΜΜΕ,

- τις επενδύσεις στις υποδομές της Τουρκίας, όπως είναι ο τομέας των μεταφορών, της ενέργειας και των τηλεπικοινωνιών, με στόχο τη βελτίωση των συνδέσεων ανάμεσα στις υποδομές της ΕΕ και της Τουρκίας, περιλαμβανομένων εάν κριθεί σκόπιμο και το επιτρέπουν οι διαθέσιμοι πόροι των έργων που έχουν σχέση με το διευρωπαϊκό μεταφορικό δίκτυο στις υποψήφιες χώρες (δίκτυο TINA), τη "διακρατική μεταφορά αργού πετρελαίου και φυσικού αερίου στην Ευρώπη" ("Inogate") μέσω των συνδέσεων για τη μεταφορά ενέργειας από υδρογονάνθρακες στην Ευρώπη και το διάδρομο μεταφορών Ευρώπη Καύκασος Ασία μέσω Τουρκίας ("Traceca"),

- τις άμεσες επενδύσεις εταιρειών από την ΕΕ στην Τουρκία,

- τις επενδύσεις για τεχνικές εγκαταστάσεις προκειμένου να διευκολυνθεί η τελωνειακή ένωση, όπως είναι οι εγκαταστάσεις εργαστηρίων και τυποποίησης για τις οποίες τα δάνεια ΕΤΕ είναι τα κατάλληλα μέσα.

12. Η ειδική δράση θα αποτελέσει ένα νέο και ειδικό τομέα στο πλαίσιο της γενικής χρηματοδοτικής εντολής της ΕΤΕ, για τη χορήγηση δανείων προκειμένου να ενισχυθεί η εμπέδωση και η εμβάθυνση της τελωνειακής ένωσης ΕΚ-Τουρκίας. Επομένως, το ανώτατο όριο του συνόλου των πιστώσεων που θα προβλέπεται από την απόφαση 2000/24/ΕΚ θα αυξηθεί κατά 450 εκατ. EUR και θα διατεθεί μια ειδική πίστωση ύψους 450 εκατ. EUR για τον προαναφερόμενο σκοπό. Όλες οι άλλες διατάξεις της γενικής χρηματοδοτικής εντολής της ΕΤΕ, περιλαμβανομένων και των διατάξεων όσον αφορά τη διάρκεια και την υποβολή εκθέσεων, θα παραμείνουν αναλλοίωτες.

13. Οι παρεμβάσεις της ΕΤΕ στο πλαίσιο της παρούσας πρότασης θα είναι ανάλογες με τις άλλες διευκολύνσεις που παρέχονται στην Τουρκία. Η Τουρκία είναι επιλέξιμη για δάνεια ΕΤΕ εντός των ορίων της μεσογειακής πίστωσης ύψους 6,425 δις EUR που προβλέπεται από τη γενική χρηματοδοτική εντολή της ΕΤΕ που ανανεώθηκε πρόσφατα, η οποία ισχύει για την περίοδο 2000-2007 [8] (στο πλαίσιο της μεσογειακής πίστωσης ύψους 2,31 δις EUR της γενικής χρηματοδοτικής εντολής της ΕΤΕ για το 1997 [9] η Τουρκία έλαβε δάνεια ύψους 205 εκατ. EUR, κυρίως για τον περιβαλλοντικό τομέα - και ειδικά για τη διαχείριση των υδάτων - καθώς και συνολικά δάνεια για τη βιομηχανία). Με βάση την ειδική απόφαση για την ανασυγκρότηση των σεισμόπληκτων περιοχών το 1999 [10], η τράπεζα ενέκρινε στις αρχές του 2000 ένα δάνειο ύψους 600 εκατ. EUR που θα καλύπτει (i) την ανακατασκευή των υποδομών, των κατοικιών και των μικρών επιχειρήσεων, (ii) την ενίσχυση των ΜΜΕ που υπέστησαν ζημιές μέσω της χορήγησης συνολικών δανείων ΜΜΕ σε τρεις τουρκικές τράπεζες. Έχουν ήδη εγκριθεί δύο δάνεια ύψους 225 εκατ. EUR. Η χρηματοδότηση βάσει της προενταξιακής διευκόλυνσης ΕΤΕ θα εξαρτηθεί από την αξιολόγηση των δανειζομένων από την τράπεζα ή των έργων. Σύμφωνα με το MEDA II η Τουρκία θα λαμβάνει ετησίως κατά το διάστημα 2000-2002 127 εκατ. EUR σε μη επιστρεπτέες ενισχύσεις, σε κεφάλαια επιχειρησιακού κινδύνου (τα οποία θα διαχειρίζεται η ΕΤΕ) καθώς και σε επιδοτήσεις επιτοκίου (σε σχέση με τα περιβαλλοντικά δάνεια ΕΤΕ).

[8] Απόφαση του Συμβουλίου 2000/24/ΕΚ της 13/01/2000, ΕΕ L 9, 13/01/2000, σ. 24.

[9] Απόφαση του Συμβουλίου 97/256/ΕΚ της 14ης Απριλίου 1997, ΕΕ L 102, 19/04/1997, σ.33.

[10] Απόφαση του Συμβουλίου 1999/786/ΕΚ της 29ης Νοεμβρίου 1999, ΕΕ L 308, σ. 35.

14. Η Κοινότητα αποδίδει μεγάλη σημασία στην προσπάθεια που κάνει η Τουρκία για να βελτιώσει τις δημοκρατικές της πρακτικές, να προωθήσει τον σεβασμό των θεμελιωδών δικαιωμάτων του ανθρώπου και να επεκτείνει τη συμμετοχή της κοινωνίας των πολιτών στην ανάπτυξη αυτής της διαδικασίας [11]. Ως προς το θέμα αυτό η Επιτροπή στο πλαίσιο της προενταξιακής στρατηγικής συντάσσει κάθε χρόνο μία έκθεση σχετικά με το σύνολο των σχέσεων ΕΕ-Τουρκίας, τονίζοντας ιδιαιτέρως τα κριτήρια της Κοπεγχάγης που ισχύουν για τις υποψήφιες χώρες.

[11] Βλέπε επίσης κανονισμό του Συμβουλίου (ΕΚ) αριθ. 764/2000 της 10ης Απριλίου 2000, ΕΕ L 094, 14/04/2000, σ.6.

15. Ικανοποιώντας τις επιθυμίες του Ευρωπαϊκού Συμβουλίου του Ελσίνκι και της Φέιρα η Επιτροπή προτίθεται να υποβάλει το συντομότερο δυνατό μια πρόταση για τη δημιουργία ενός ενιαίου πλαισίου με στόχο το συντονισμό κατά την προενταξιακή περίοδο όλων των πηγών χρηματοδοτικής ενίσχυσης της ΕΕ προς την Τουρκία, όπως προβλέπεται άλλωστε και από τον κανονισμό του Συμβουλίου (ΕΚ) αριθ. 622/98 της 16ης Μαρτίου 1998 σχετικά με τη βοήθεια στα υποψήφια κράτη, κυρίως για τη θέσπιση εταιρικών σχέσεων ενόψει της προσχώρησης στο πλαίσιο της προενταξιακής στρατηγικής [12]. Η παρούσα πρόταση συμβιβάζεται απόλυτα με το ενιαίο πλαίσιο.

[12] ΕΕ L 085, 20/03/1998, σ. 1.

III. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

16. Η παρούσα πρόταση για την προσθήκη μιας νέας πίστωσης ύψους 450 εκατ. EUR στην απόφαση 2000/24/ΕΚ για τη δημιουργία ενός ειδικού προγράμματος δράσης της ΕΤΕ με στόχο την εμβάθυνση της τελωνειακής ένωσης ΕΚ-Τουρκίας θα επιβαρύνει το ταμείο εγγυήσεων για τις εξωτερικές δράσεις με το ποσό των 26,33 εκατ. EUR [13].

[13] Βλέπε κανονισμό του Συμβουλίου (ΕΚ, Ευρατόμ) αριθ. 2728/1994 της 31ης Οκτωβρίου 1994 σχετικά με την ίδρυση ταμείου εγγυήσεων για τις εξωτερικές δράσεις, ΕΕ L 293 της 12/11/1994, σ.1, ο οποίος τροποποιήθηκε με τον κανονισμό του Συμβουλίου (ΕΚ, Ευρατόμ) αριθ. 1149/1999 της 25ης Μαΐου 1999, ΕΕ L 139 της 02/06/1999, σ.1.

17. Η Επιτροπή προτείνει να γίνει ο προγραμματισμός των χορηγούμενων δανείων κατά τον τρόπο που προβλέπεται από το σημείο 12.1 του συνημμένου δημοσιονομικού δελτίου. Τα αντίστοιχα ποσά που θα πρέπει να χορηγηθούν στο ταμείο εγγυήσεων θα είναι 11,7 εκατ. EUR για το 2000, 5,85 εκατ. EUR για το 2001 2,93 εκατ. EUR για τα έτη 2002-2004.

18. Το περιθώριο που θα παραμείνει στο αποθεματικό για το ταμείο εγγυήσεων όσον αφορά το 2000 ανέρχεται προς το παρόν στα 21,43 εκατ. EUR, αν ληφθούν υπόψη όλες οι εξωτερικές δράσεις οι οποίες έχουν ήδη αποφασιστεί ή προταθεί καθώς και αυτές οι οποίες μπορούν να προβλεφθούν με κάποια βεβαιότητα. Η παρούσα πρόταση θα μειώσει αυτό το περιθώριο στα 9,73 εκατ. EUR. Εάν χρειαζόταν, το εναπομένον περιθώριο για το 2000 θα μπορούσε ακόμη να καλύψει το ποσό των 108 εκατ. EUR για μια νέα μακροοικονομική ενίσχυση ή 166 εκατ. EUR για νέα δάνεια ΕΤΕ.

19. Όσον αφορά τα επόμενα έτη το ετήσιο ποσοστό εφοδιασμού που απαιτείται για την παρούσα πρόταση θα μπορούσε να μειώσει το εναπομένον αποθεματικό στα 35,54 εκατ. EUR κατά το 2001, στα 30,61 εκατ. EUR κατά το 2002, στα 51,51 εκατ. EUR κατά το 2003 και στα 64,17 εκατ. EUR κατά το 2004.

Με τα ποσά αυτά η Κοινότητα θα μπορούσε να εγγυηθεί είτε ποσό 395 εκατ. EUR για νέες μακροοικονομικές ενισχύσεις είτε ποσό 600 εκατ. EUR για νέες διευκολύνσεις ΕΤΕ κατά το 2001. 340 εκατ. EUR για νέες μακροοικονομικές ενισχύσεις ή 520 εκατ. EUR για νέες διευκολύνσεις ΕΤΕ κατά το 2002. 570 εκατ. EUR για νέες μακροοικονομικές ενισχύσεις ή 880 εκατ. EUR για νέες διευκολύνσεις ΕΤΕ κατά το 2003 ή οποιοδήποτε συνδυασμό αυτών. Λαμβανομένου υπόψη του διαθέσιμου αποθεματικού του ταμείου εγγυήσεων η κατάσταση είναι κάπως δύσκολη ειδικά όσον αφορά το έτος 2002, ενώ κατά τα άλλα παραμένει αμετάβλητη.

20. Η παρούσα πρόταση υποβάλλεται με στόχο να εγκριθεί έγκαιρα ώστε να ζητηθεί η μεταφορά από το αποθεματικό για τις εγγυήσεις στο ταμείο εγγυήσεων εντός του 2000. Εάν δεν εγκριθεί έγκαιρα ώστε να γίνει η εν λόγω μεταφορά από το αποθεματικό για δάνεια και για εγγυήσεις δανείων προς το ταμείο εγγυήσεων για τις εξωτερικές δράσεις πριν τις 31 Δεκεμβρίου 2000, η Επιτροπή και η ΕΤΕ, σύμφωνα με το σημείο 3 του παραρτήματος της απόφασης του Συμβουλίου (ΕΚ, Ευρατόμ) αριθ. 2728/1994 της 31ης Οκτωβρίου 1994 η οποία προβλέπει ότι όσον αφορά τις εγγυήσεις σχετικά με τα δάνεια της ΕΤΕ "οι πληρωμές στο ταμείο (εγγυήσεων) γίνονται με ετήσιες δόσεις που υπολογίζεται βάσει των ετήσιων ποσών τα οποία αναφέρονται στο δημοσιονομικό δελτίο που συνοδεύει την πρόταση της Επιτροπής, αναπροσαρμοσμένη ενδεχομένως σύμφωνα με την απόφαση του Συμβουλίου", θα προσαρμόσουν αναλόγως το δημοσιονομικό δελτίο και τον προγραμματισμό των δανείων (π.χ. τα δάνεια 200 εκατ. EUR που προβλέπονται για το 2000 θα μπορούσαν να προγραμματιστούν για το 2005 και για το 2006).

2000/0197(CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2000/24/ΕΚ με στόχο την κατάρτιση ενός ειδικού προγράμματος δράσης της ΕΤΕ με στόχο την εμπέδωση και την εμβάθυνση της τελωνειακής ένωσης ΕΚ-Τουρκίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [14],

[14] ΕΕ C , , σ. .

τη γνώμη του Ευρωπαϊκού Κοινοβουλίου [15],

[15] ΕΕ C , , σ. .

Εκτιμώντας ότι:

(1) Το Συμβούλιο στις 23 Δεκεμβρίου 1963 εξέδωσε την απόφαση 64/732/ΕΟΚ για τη σύναψη μιας συμφωνίας σύνδεσης ανάμεσα στην ΕΟΚ και στην Τουρκία [16]. Το πρόσθετο πρωτόκολλο που άρχισε να ισχύει από την 1η Ιανουαρίου 1973 και έχει επισυναφθεί στη συμφωνία σύνδεσης [17], προβλέπει τους όρους, τις ρυθμίσεις και τα χρονοδιαγράμματα για την σταδιακή δημιουργία της τελωνειακής ένωσης εντός διαστήματος 22 ετών.

[16] ΕΕ 217 της 29/12/1964 σ. 3685 και επόμενες.

[17] ΕΕ L 293 της 29/12/1972, σ. 4.

(2) Στις 6 Μαρτίου 1995 το Συμβούλιο ενέκρινε ένα συνολικό πακέτο σχετικά με τις μελλοντικές σχέσεις με την Τουρκία, το οποίο περιελάμβανε και το σχέδιο απόφασης του συμβουλίου σύνδεσης ΕΚ-Τουρκίας σχετικά με την υλοποίηση της τελικής φάσης της τελωνειακής ένωσης καθώς και μια δήλωση της Κοινότητας όσον αφορά τη χρηματοδοτική συνεργασία.

(3) Στην δήλωση σχετικά με τη χρηματοδοτική συνεργασία αναφέρεται ότι η επανάληψη της χρηματοδοτικής συνεργασίας με την Τουρκία θα βασίζεται, εκτός των άλλων, σε "πρόσθετα δάνεια ΕΤΕ επί μία περίοδο πέντε ετών που θα αρχίσει το 1996, προκειμένου να βελτιωθεί η ανταγωνιστικότητα της τουρκικής οικονομίας μετά την έναρξη της ισχύος της τελωνειακής ένωσης".

(4) Στις 25 Ιουλίου 1995 η Επιτροπή, βάσει της παραπάνω δήλωσης, υπέβαλε μια πρόταση για ένα κανονισμό του Συμβουλίου σχετικά με την εφαρμογή ενός ειδικού μέτρου χρηματοδοτικής συνεργασίας με την Τουρκία. Με την ίδια πρόταση η Επιτροπή κάλεσε το Συμβούλιο να εγκρίνει μία ειδική δανειακή διευκόλυνση ΕΤΕ για την ενίσχυση της ανταγωνιστικότητας της τουρκικής οικονομίας ως αποτέλεσμα της έναρξης της ισχύος της τελωνειακής ένωσης. Η πρόταση της Επιτροπής συνάντησε σημαντικές δυσκολίες κατά τη διάρκεια της νομοθετικής διαδικασίας με συνέπεια να μην έχει εγκριθεί η νομική βάση.

(5) Το Ευρωπαϊκό Συμβούλιο του Λουξεμβούργου στις 12 και 13 Δεκεμβρίου 1997 ζήτησε την κατάστρωση μιας στρατηγικής προκειμένου να προετοιμαστεί η Τουρκία για την προσχώρησή της, η οποία θα την φέρει πιο κοντά στην ΕΕ σε όλους τους τομείς. Στις 4 Μαρτίου 1998 η Επιτροπή υπέβαλε στο Συμβούλιο μια ανακοίνωση με τον τίτλο "Η ευρωπαϊκή στρατηγική για την Τουρκία", η οποία περιλαμβάνει ένα πρόγραμμα εργασίας για την εμπέδωση και την εμβάθυνση της τελωνειακής ένωσης καθώς και για την επιτάχυνση της συνεργασίας σε άλλους σημαντικούς τομείς με στόχο την περαιτέρω ανάπτυξη των σχέσεων με την Τουρκία.

(6) Το Ευρωπαϊκό Συμβούλιο που έγινε στο Cardiff στις 15 και 16 Ιουνίου 1998 επιδοκίμασε την ευρωπαϊκή στρατηγική για την Τουρκία χαρακτηρίζοντάς την ως μια ικανοποιητική βάση για την ανάπτυξη και την εξέλιξη των σχέσεων ανάμεσα στην Ευρωπαϊκή Ένωση και στην Τουρκία. Υπενθυμίζοντας ότι η ευρωπαϊκή στρατηγική προϋποθέτει χρηματοδοτική στήριξη, το Ευρωπαϊκό Συμβούλιο επεσήμανε ότι πρόθεση της Επιτροπής ήταν να μελετήσει τρόπους και μέσα για την στήριξη της υλοποίησης αυτής της στρατηγικής, και να υποβάλει κατάλληλες προτάσεις προς το σκοπό αυτό.

(7) Το Ευρωπαϊκό Συμβούλιο που έγινε στο Ελσίνκι στις 10 και 11 Δεκεμβρίου του 1999 θεώρησε την Τουρκία ως υποψήφιο κράτος για προσχώρηση στην Ένωση με βάση τα ίδια κριτήρια που ισχύουν και για τα άλλα υποψήφια κράτη.

(8) Σύμφωνα με την ευρωπαϊκή στρατηγική για την Τουρκία και το νέο καθεστώς της Τουρκίας ως υποψήφιας χώρας μετά το Ευρωπαϊκό Συμβούλιο του Ελσίνκι η παρούσα πρόταση έχει ως στόχο την κατάρτιση ενός ειδικού προγράμματος δράσης ΕΤΕ, την ενίσχυση της εμπέδωσης και της εμβάθυνσης της τελωνειακής ένωσης ΕΚ-Τουρκίας. Ελπίζεται ότι θα διευκολύνει την πρόοδο στους τομείς στους οποίους πρέπει να δοθεί προσοχή όσον αφορά την αποτελεσματική εφαρμογή ορισμένων νομικών διατάξεων που έχουν σχέση με την τελωνειακή ένωση, όπως επισημαίνεται στις τακτικές εκθέσεις της Επιτροπής σχετικά με την πρόοδο που έχει σημειώσει η Τουρκία προς την κατεύθυνση της προσχώρησης, και στους τομείς οι οποίοι προβλέπονται από την ευρωπαϊκή στρατηγική για την Τουρκία.

(9) Η παρούσα απόφαση αντικαθιστά την πρόταση για ένα ειδικό πρόγραμμα δράσης που έγινε το 1995. Η παρούσα απόφαση, μαζί με την αναμενόμενη επιλεξιμότητα της Τουρκίας για προενταξιακή διευκόλυνση ΕΤΕ, έχει ως στόχο να καλύψει τη δέσμευση της ΕΕ για τη χορήγηση ειδικών δανείων ΕΤΕ προς την Τουρκία στο πλαίσιο της τελωνειακής ένωσης του 1995.

(10) Οι παρεμβάσεις της ΕΤΕ βάσει της παρούσας συμφωνίας θα πρέπει να είναι σύμφωνες με τις άλλες διευκολύνσεις ΕΤΕ που παρέχονται στην Τουρκία και να ενισχύουν τις επενδύσεις για την βελτίωση της ανταγωνιστικότητας της τουρκικής βιομηχανίας, ιδιαίτερα των ΜΜΕ, τις επενδύσεις στις υποδομές, όπως είναι οι μεταφορές, η ενέργεια και οι τηλεπικοινωνίες για τη βελτίωση των συνδέσεων ανάμεσα στις υποδομές της ΕΕ και της Τουρκίας, περιλαμβανομένων εάν κριθεί σκόπιμο και το επιτρέπουν οι διαθέσιμοι πόροι και των έργων που έχουν σχέση με το δίκτυο ΤΙΝΑ, το διάδρομο "Traceca" και τις ενεργειακές συνδέσεις "Inogate", τις άμεσες επενδύσεις εταιριών της ΕΕ στην Τουρκία και στις περιπτώσεις που τα δάνεια ΕΤΕ είναι τα κατάλληλα μέσα τις επενδύσεις σε τεχνικές εγκαταστάσεις προκειμένου να διευκολυνθεί η λειτουργία της τελωνειακής ένωσης.

(11) Η απόφαση του Συμβουλίου 2000/24/EΚ [18] για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για έργα εκτός της Κοινότητας (Κεντρική και Ανατολική Ευρώπη, χώρες τις Μεσογείου, Λατινική Αμερική και Ασία, Νότια Αφρική).

[18] ΕΕ L 9, 13/01/2000, σ. 24.

(12) Η απόφαση του Συμβουλίου 2000/24/EΚ προβλέπει την παρέμβαση του ταμείου εγγυήσεων για τις εξωτερικές δράσεις το οποίο ιδρύθηκε με τον Κανονισμό του Συμβουλίου (ΕΚ, Ευρατόμ) αριθ. 2728/94 της 31ης Oκτωβρίου 1994 [19], ο οποίος τροποποιήθηκε με τον Κανονισμό του Συμβουλίου (ΕΚ, Ευρατόμ) αριθ. 1149/1999 της 25ης Μαΐου 1999 [20].

[19] ΕΕ L 293 της 12/11/1994, σ. 1.

[20] ΕΕ L 139 της 02/06/1999, σ. 1.

(13) Η κοινοτική εγγύηση για την κάλυψη της γενικής εξωτερικής χρηματοδοτικής εντολής ΕΤΕ που προβλέπεται από την απόφαση 2000/24/EΚ πρέπει να επεκταθεί ώστε να καλύπτει ένα ειδικό πρόγραμμα δράσης ΕΤΕ για την ενίσχυση της εμπέδωσης και της εμβάθυνσης της τελωνειακής ένωσης ΕΚ-Τουρκίας. Για το λόγο αυτό θα πρέπει να τροποποιηθεί αναλόγως η απόφαση 2000/24/ΕΚ.

(14) Οι διατάξεις αυτής της απόφασης βασίζονται στον σεβασμό των δημοκρατικών αρχών, του κράτους δικαίου, των ανθρώπινων δικαιωμάτων και των θεμελιωδών ελευθεριών καθώς και του διεθνούς δικαίου, όπως ακριβώς συμβαίνει και με τις πολιτικές της Ευρωπαϊκής Ένωσης και των κρατών μελών. Η Κοινότητα αποδίδει μεγάλη σημασία στην ανάγκη βελτίωσης εκ μέρους της Τουρκίας των δημοκρατικών της πρακτικών και του σεβασμού των θεμελιωδών ανθρώπινων δικαιωμάτων καθώς και στην μεγαλύτερη συμμετοχή της κοινωνίας των πολιτών σ'αυτή τη διαδικασία.

(15) Η συνθήκη δεν προβλέπει, όσον αφορά την έκδοση της παρούσας απόφασης, άλλες εξουσίες εκτός από αυτές του άρθρου 308.

ΑΠΟΦΑΣΙΖΕΙ:

Άρθρο 1

Η δεύτερη πρόταση του δεύτερου εδαφίου της παραγράφου του άρθρου 1 της απόφασης 2000/24/EΚ τροποποιείται ως εξής:

(α) στην εισαγωγή η φράση "18.410 εκατ. ευρώ" αντικαθίσταται από την φράση "18.860 εκατ. ευρώ",

(β) η ακόλουθη πέμπτη περίπτωση προστίθεται μετά την φράση "η Δημοκρατία της Νότιας Αφρικής": "-Ειδική δράση για την ενίσχυση της εμπέδωσης και της εμβάθυνσης της τελωνειακής ένωσης της ΕΚ-Τουρκίας: 450 εκατ. ευρώ".

Άρθρο 2

Η παρούσα απόφαση θα δημοσιευτεί στην Επίσημη Εφημερίδα των Ευρωπαϊκών Κοινοτήτων. Θα αρχίσει να ισχύει από την ημερομηνία έκδοσής της.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Ονομασια τησ πραξησ

Εγγύηση της Ευρωπαϊκής Κοινότητας για ένα ειδικό πρόγραμμα δανεισμού της ΕΤΕ με στόχο την εμπέδωση και την εμβάθυνση της τελωνειακής ένωσης ΕΚ-Τουρκίας.

2. Σχετικο κονδυλιο του προϋπολογισμου

B0-220. Εγγύηση της Ευρωπαϊκής Κοινότητας για τα δάνεια που χορηγεί η Ευρωπαϊκή Τράπεζα Επενδύσεων σε τρίτες χώρες της Μεσογείου.

3. Νομικη βαση

Άρθρο 308 της συνθήκης.

4. Περιγραφη τησ ενεργειασ

4.1 Γενικός στόχος

Παροχή χρηματοδοτικής ενίσχυσης για επενδύσεις στην Τουρκία με στόχο της εμβάθυνσης της τελωνειακής ένωσης.

4.2. Περιγραφή

Η εγγραφή στον προϋπολογισμό έχει ως στόχο την παροχή δημοσιονομικής στήριξης για τη χορήγηση δημοσιονομικής εγγύησης από την Κοινότητα προς την Ευρωπαϊκή Τράπεζα Επενδύσεων, γεγονός που θα επιτρέψει την επέκταση δανειακών διευκολύνσεων ύψους 450 εκατ. EUR στην Τουρκία.

4.3 Διάρκεια και συμφωνίες ανανέωσης

Η διάρκεια της γενικής εντολής προς την ΕΤΕ όσον αφορά τη χορήγηση εξωτερικών δανείων που θεσπίζεται με την απόφαση 2000/24/EΚ παραμένει αμετάβλητη. Η εγγύηση παρατείνεται μέχρι την τελευταία πληρωμή εξόφλησης εκ μέρους του δανειζόμενου εντός προθεσμίας που θα καθοριστεί αυτόνομα από την ΕΤΕ.

5. Ταξινομηση τησ δαπανησ ´η των εσοδων

Υποχρεωτικές δαπάνες/μη διαχωριζόμενες πιστώσεις.

6. Φυση τησ δαπανησ ´η των εσοδων

Εγγύηση προς την Ευρωπαϊκή Τράπεζα Επενδύσεων.

7. Δημοσιονομικεσ επιπτωσεισ

Μόνο σε περίπτωση κατάπτωσης της εγγύησης. Πρόκειται για συνολική εγγύηση η οποία καλύπτει το 65% του συνολικού ποσού της πίστωσης που ανοίχθηκε με την απόφαση 2000/24/ΕΚ, δηλαδή το 65% των 18.860 εκατ. EUR.

7.1 Μέθοδος υπολογισμού του συνολικού κόστους της ενέργειας (σχέση μεταξύ επιμέρους και συνολικού κόστους)

Προτείνεται μια συμβολική εγγραφή, δεδομένου ότι το ποσό και ο χρόνος ενεργοποίησης του εν λόγω κονδυλίου επηρεάζονται από αστάθμητους παράγοντες και δεν μπορούν να υπολογιστούν εκ των προτέρων.

7.2 Αναλυτική παράθεση των στοιχείων της ενέργειας

Χωρίς αντικείμενο.

7.3 Λειτουργικές δαπάνες μελετών, εμπειρογνωμόνων, κ.λ.π. που περιλαμβάνονται στο μέρος Β του προϋπολογισμού

Χωρίς αντικείμενο.

8. Χρηματοδοτηση των δαπανων για τισ δρασεισ

Στην περίπτωση αδυναμίας πληρωμής οι πληρωμές θα γίνονται κατευθείαν στον πιστωτή από το ταμείο εγγυήσεων που ιδρύθηκε με τον κανονισμό του Συμβουλίου (ΕΚ, Ευρατόμ) αριθ. 2728/94 της 31 Oκτωβρίου 1994, ο οποίος τροποποιήθηκε με τον κανονισμό του Συμβουλίου (ΕΚ, Ευρατόμ) αριθ. 1149/1999 της 25ης Mαϊου 1999.

Εάν το Ταμείο Εγγυήσεων δεν έχει επαρκείς πόρους για την κάλυψη μιας περίπτωσης μη εξόφλησης, κάθε πρόσθετο ποσό θα αντλείται από τον προϋπολογισμό

- κατά πρώτο λόγο από οποιοδήποτε περιθώριο που απομένει στο αποθεματικό.

- κατά δεύτερο λόγο από οποιοδήποτε διαθέσιμο περιθώριο βάσει του ανώτατου ορίου της κατηγορίας 4 των Δημοσιονομικών Προοπτικών ή μετά από ανακατανομή εντός της κατηγορίας 4.

- κατά τρίτο λόγο μέσω της αναθεώρησης των δημοσιονομικών προοπτικών βάσει των διατάξεων της διοργανικής συμφωνίας, με ενδεχόμενο επακόλουθο την ανακατανομή στο πλαίσιο άλλων κατηγοριών.

Προκειμένου να εκπληρώσει τις υποχρεώσεις της η Επιτροπή μπορεί προσωρινά να εξυπηρετήσει τα χρέη της πραγματοποιώντας αναλήψεις από τα ρευστοποιήσιμα στοιχεία του ενεργητικού της. Στην περίπτωση αυτή ισχύει το άρθρο 12 του κανονισμού (EΟΚ, Eυρατόμ) αριθ. 1552/89 της 29ης Μαΐου 1989.

9. ΜΕΤΡΑ ΕΛΕΓΧΟΥ ΤΗΣ ΕΦΑΡΜΟΓΗΣ ΤΩΝ ΜΕΤΡΩΝ ΕΓΓΥΗΣΗΣ

Σύμφωνα με τις συνήθεις διαδικασίες της ΕΤΕ συμπεριλαμβανομένων των κατάλληλων ρυθμίσεων ελέγχου.

10. Αναλυση κοστουσ-αποτελεσματικοτητασ

10.1 Ειδικοί και ποσοτικοί στόχοι. πληθυσμός στον οποίο απευθύνεται η δράση

- Ποσοτικοί στόχοι: να βοηθηθεί η τουρκική βιομηχανία, και ειδικά οι ΜΜΕ, ώστε να αντεπεξέλθουν στην ανταγωνιστική κατάσταση που θα προκύψει από την τελωνειακή ένωση. να βελτιωθούν οι συνδέσεις των υποδομών της Τουρκίας με τις υποδομές της ΕΕ (οδικές μεταφορές, λιμάνια, αεροδρόμια, σιδηρόδρομοι, τηλεπικοινωνίες και ηλεκτρική ενέργεια). να ενισχυθούν οι άμεσες επενδύσεις εταιριών από την ΕΕ στην Τουρκία. στις περιπτώσεις που τα δάνεια ΕΤΕ είναι τα κατάλληλα μέσα να ενισχυθούν οι επενδύσεις σε τεχνικές εγκαταστάσεις που θα διευκολύνουν τη λειτουργία της τελωνειακής ένωσης.

- Πληθυσμός: Tουρκία

10.2 Αιτιολόγηση της πράξης

- Εμπέδωση και εμβάθυνση της τελωνειακής ένωσης ΕΚ-Τουρκίας.

- Επιλογή τρόπων και μέσων: η ΕΤΕ ξεκίνησε τις δανειοδοτικές της πράξεις στην Τουρκία το 1965 και έχει ήδη επεκτείνει τα δάνειά της στην Τουρκία στο πλαίσιο διάφορων διευκολύνσεων ΕΚ. Μέσω των υφιστάμενων δράσεών της έχει δημιουργήσει τακτικές επαφές με τους σχετικούς ιδιωτικούς και δημόσιους φορείς καθώς και με διεθνή χρηματοπιστωτικά ιδρύματα που δραστηριοποιούνται στην Τουρκία.

- Οι κύριοι παράγοντες αβεβαιότητας οι οποίοι θα μπορούσαν να επηρεάσουν τα ειδικά αποτελέσματα της δράσης: ορισμένες πολιτικές εξελίξεις στην Τουρκία.

10.3 Παρακολούθηση της δράσης

Επιλεγμένοι δείκτες απόδοσης

- Σύμφωνα με τη 18η αιτιολογική σκέψη και το άρθρο 2 της απόφασης 2000/24/ΕΚ οι πληροφορίες που η Επιτροπή θα υποβάλλει στο Ευρωπαϊκό Κοινοβούλιο και το Συμβούλιο σε ετήσια βάση θα περιλαμβάνουν την εκτίμηση της συμβολής των δανείων που χορηγούνται βάσει της παρούσας απόφασης στην επίτευξη των σχετικών στόχων εξωτερικής πολιτικής της Κοινότητας, λαμβανομένων υπόψη των στόχων αυτών και των κριτηρίων αξιολόγησης της υλοποίησής των που θα καθοριστούν από την Ευρωπαϊκή Τράπεζα Επενδύσεων για τη χορήγηση δανείων βάσει της απόφασης 2000/24/EΚ. Η υλοποίηση της παρούσας δράσης θα αξιολογηθεί με βάση τους στόχους που ορίζονται στην 10η αιτιολογική σκέψη της παρούσας απόφασης.

11. Διοικητικεσ δαπανεσ (Τμημα ΙΙΙ, Μεροσ Α του προϋπολογισμου)

Χωρίς αντικείμενο. Η προτεινόμενη δράση δεν συνεπάγεται αύξηση του προσωπικού της Επιτροπής ή διοικητικές δαπάνες.

12. Επιπτωσεισ στο αποθεματικο για εγγυησεισ

12.1 Προσωρινός προγραμματισμός των χορηγούμενων δανείων κατά τη διάρκεια ισχύος της απόφασης

>ΘΕΣΗ ΠIΝΑΚΑ>

12.2. Εκτιμώμενη χρησιμοποίηση του αποθεματικού εγγυήσεων για τον εφοδιασμό του Ταμείου Εγγυήσεων

Το ποσοστό εφοδιασμού του Ταμείου εγγύησης για εξωτερικές δράσεις καθορίζεται από την 1η Ιανουαρίου 2000 σε 9%. Το ποσοστό της καθολικής εγγύησης είναι 65%.

>ΘΕΣΗ ΠIΝΑΚΑ>

12.3 Εκτιμώμενη χρησιμοποίηση του αποθεματικού εγγυήσεων από την παρούσα πρόταση. [21]

[21] Κατάσταση την 1η Ιουλίου 2000.

>ΘΕΣΗ ΠIΝΑΚΑ>

* Σημείωση: όσον αφορά το έτος 2001 και επόμενα το παρόν δελτίο δεν λαμβάνει υπόψη τις προβλέψεις ύψους 400 εκατ. ευρώ ετησίως για μακροοικονομική συνδρομή [22], όπως αναφέρεται στην 21η αιτιολογική σκέψη της απόφασης 97/256/EΚ του Συμβουλίου. Η πλήρης υλοποίηση των προβλέψεων των 400 εκατ. ευρώ κατ´ έτος για μακροοικονομική συνδρομή με ετήσιες απαιτήσεις εφοδιασμού ύψους 36 εκατ. ευρώ θα περιόριζε στο μηδέν το περιθώριο του αποθεματικού κατά τα έτη 2001 και 2002, στα 15,51 εκατ. ευρώ το 2003, και στα 28,17 εκατ. ευρώ το 2004. Για λόγους σύγκρισης αναφέρουμε ότι η μακροοικονομική συνδρομή το 1997 ανήλθε σε 460 εκατ. ευρώ, το 1998 σε 150 εκατ. και το 1999 σε 390 εκατ. Επιπλέον, η απόφαση 94/179/EΥΡΑΤΟΜ του Συμβουλίου της 21ης Μαρτίου 1994 εξουσιοδοτεί την Επιτροπή να συνάπτει δάνεια με σκοπό τη χρηματοδότηση έργων για τη βελτίωση της ασφάλειας και της αποτελεσματικότητας των πυρηνικών σταθμών ορισμένων τρίτων χωρών ή έργων που έχουν σχέση με τον παροπλισμό τέτοιων εγκαταστάσεων. Η έγκριση έργων βάσει της εν λόγω απόφασης ενδέχεται να απαιτήσει πρόσθετο εφοδιασμό ύψους μέχρι 36,77 εκατ. ευρώ κατά την περίοδο 2001-2003. Το σημερινό επίπεδο εφοδιασμού για την Ευρατόμ καλύπτει τα δάνεια που πρόκειται να συναφθούν το 2000, δηλ. 716 εκατ. ευρώ (ένα πρώτο δάνειο ύψους 212,5 εκατ. ευρώ για τη Βουλγαρία συνήφθη στις 29 Μαΐου 2000).